Tamilder

Tamilder (Mustela furo), også kalt fritte eller frett av mange, har tradisjonelt blitt regnet som en underart av ilder (M. putorius), men blir nå mer betraktet som en selvstendig art. Det er et lite rovpattedyr i mårfamilien. Biologi Morfologisk viser tamilderen de karakteristiske trekkene for artene i mårfamilien, særlig den langstrakte og sylindriske kroppsformen. Den totale kroppslengden, inkludert halen, ligger i gjennomsnitt rundt 50 cm, og kroppsvekten varierer typisk mellom 0,7 og 3,5 kg. Arten utviser markert kjønnsdimorfisme, idet hanner generelt oppnår både større kroppslengde og høyere vekt enn hunner. Etter mer enn 2 000 års avl av tamilder kan arten ha nesten helt hvit pels (albinisme finnes også), men også pels med innslag av andre farger og mønstre (herunder typisk gråfrostet pels), noe som skiller den klart fra vill ilder. I så måte forekommer pelsen i svart, brun, hvit eller ulike kombinasjoner av disse fargene. I Nord-Amerika kan tamilderen bli forvekslet sortfotilder (M. nigripes). Mange regner tamilder som en domestisert form av tradisjonell europeisk vill ilder (M. putorius), men noen har også hevdet at den kan nedstamme fra steppeilder (M. eversmannii) eller at den kan være en stabil hybrid mellom steppeilder og ilder. Analyse av mitokondrielt DNA antyder at ilderen ble domestisert for omkring 2 500 år siden. Det har blitt hevdet at oldtidens egyptere var de første som domestiserte ildere, men ettersom det verken er funnet mumifiserte ilderrester eller hieroglyfer som avbilder ilder, fremstår påstanden som lite sannsynlig. Ifølge kildene skal Djengis Khan, hersker over mongolriket, ha brukt ildere under en omfattende jakt i 1221, som hadde som mål å rydde en hel region for vilt. Tamilderen er utbredt i menneskelige bosettinger over det meste av verden, og arten har historisk ofte blitt brukt til jakt på kanin og rotter. Arten ble blant annet innført til New Zealand for å bekjempe kaninbestanden der, men den har forvillet seg både der og over store deler av Europa, hvor den også villig formerer seg med vanlig vill ilder (M. putorius). Ifølge Artsdatabanken er det imidlertid ikke gjort funn av forvillet tamilder i Norge. Referanser Eksterne lenker (en) tamilder i Encyclopedia of Life (en) tamilder i Global Biodiversity Information Facility (no) tamilder hos Artsdatabanken (en) tamilder hos ITIS (en) tamilder hos NCBI (en) Kategori:Mustela putorius furo – bilder, video eller lyd på Wikimedia Commons (en) Mustela putorius furo – galleri av bilder, video eller lyd på Wikimedia Commons Mustela putorius furo – detaljert informasjon på Wikispecies